በጎነት የላቀ ፍቅር ማሳያ
በህብረትና በበጎ ፈቃደኝነት ነገን የተሻለ የማድረግ አላማን የሰነቁ በውሃ ሰማያዊ ቲሸርት ያሸበረቁ ወጣቶች ከማለዳው አንድ ሰዓት ጀምረው የአፍሪካን ህብረት መውጫና መግቢያ መንገድ አጨናንቀውታል። ‹‹በጎነት ለአብሮነት›› የሚል ጥቅስ የተፃፈበትን ቲሸርት የለበሱት እነኚሁ ወጣቶች፤ የብሔራዊ በጎ ፈቃድ የማህበረሰብ አገልግሎት ማብሰሪያ ፕሮግራም ላይ ለመገኘት ምንም እንኳ ከሁለት ሺ ያላነሱ ወጣቶች በስፍራው  ቢታዩም ያለምንም መደራረብና ግፊያ ፍፁም ስርዓት በተሞላው መልኩ ወደ ህብረቱ አዳራሽ ገብተዋል። ‹‹ሰላም ዋልክልኝ ወይ ወንድሜ፤ ሰላም ዋልሽልኝ ወይ እህቴ›› የሚለው ሙዚቃ በአዳራሹ ማስተጋባቱን ተከትሎ የወጣቶቹ ዝምታ እና ስርዓትን የተላበሰው አቀማመጥ መንፈስ ያረጋጋል። ከፊት የተለያዩ ጥናቶችን በማካሄድ ፕሮግራሙን ቀርፆ ካዘጋጀው የሰላም ሚኒስቴር ሚኒስትር ወይዘሮ ሙፈሪሃት ካሚልን ጨምሮ ከፍተኛ የመንግሥት ኃላፊዎች እና የክልል ርዕሰ መስተዳድሮች የተቀመጡ ሲሆን፤ የዓለም የሰላም ሎሬት የኢፌዴሪ ጠቅላይ ሚኒስትር ዶክተር አብይ አህመድ በከፍተኛ የወጣቶች ጭብጨባ ታጅበው በፕሮግራሙ መክፈቻ ላይ ተገኝተዋል። ይህ ከፍተኛ እርጋታ፤
ሰላምና መረጋጋት የሚታይበት፤
በሺህ የሚቆጠሩ ወጣቶችና
ከፍተኛ የመንግሥት ኃላፊዎች
የተገኙበት ፕሮግራም ቀዳሚ
ያደረገው የበጎ ፈቃድ
አገልግሎት ፕሮግራሙ ዓላማን
በአምስት ቋንቋዎች በማስተዋወቅ
ነበር። በአማርኛ፣ በአፋርኛ፣
በትግርኛ፣ በአፋን ኦሮሚኛ
 እና በሶማሌኛ አገራዊ አንድነትን እና ማህበራዊ ትስስርን የሚያጠናክር ሃሳብ በወጣቶቹ ለወጣቶች ቀርቧል። ስድስት ወራትን ሥራ በመፈልግ ላይ እንደነበረች የምትናገረዋ የመቱ ዩኒቨርሲቲ ተመራቂ ወጣት ኦብሴ ገረመው፤ የደምቢዶሎ ነዋሪ መሆኗን ገልፃ፣ ምንም እንኳ ገንዘብ በሚያስገኝ ሥራ ላይ ተሰማርታ ለመስራት ባትችልም የበጎ ፈቃድ አገልግሎት ለመስጠት ምቹ ሁኔታ መፈጠሩ እንዳስደሰታት ትናገራለች። የበጎ ፍቃድ አገልግሎት ጊዜያዊ ገንዘብ ባይገኝበትም ለመንፈስ እርካታን እንደሚሰጥ በመጠቆም ሌሎች ሥራ አጥ ወጣቶችም ሥራ አጣን ብለው ከመቀመጥ ይልቅ ከክፍያ ነፃም ቢሆን በበጎ ፈቃድ ላይ በመሳተፍ ወገናቸውን መርዳት እንዳለባቸው ትመክራለች።ከድሬዳዋ የመጣው ወጣት ኦብሳ መሃመድ ከጅማ ዩኒቨርሲቲ በሲቪል ኢንጂነሪንግ የተመረቀ ቢሆንም፤ እንደወጣት ኦብሴ ሁሉ የሥራ ማስታወቂያ በወጣበት ቦታ በሙሉ እየተከታተለ ማመልከቻ በማስገባት ሥራ ቢፈልግም ማግኘት አልቻለም። አሁን ደግሞ የሰላም ሚኒስቴር የበጎ ፈቃድ አገልግሎት ለሚሰጡ ወጣቶች ያወጣውን ማስታወቂያ ተከታትለው በማመልከታቸው ለበጎ ፈቃድ ስራው መታጨቱን ተናግሯል። ወጣቱ በበጎ ፈቃድ ሥራ ላይ የመሰማራት ዕቅድ እንዳልነበረው አስታውሶ፤ ነገር ግን አሁን ላይ ጉዳዩ እጅግ እየሳበው መምጣቱን ተናግሯል። የሰላም ሚኒስትሯ ወይዘሮ ሙፈሪሃት ካሚል ፤ኢትዮጵያ በየዘመኑ ላገኘቻቸው መልካም ዕድሎች በየትውልዱ የነበሩ ወጣቶች ሚና የነበራቸው መሆኑን አመልክተው፤ ወጣቶቹ ከበጎ ፈቃድ አገልግሎቱ ተጨባጭ የሥራ ልምድ ፤ የተሻለ የህይወት ተሞክሮ እና የአገራቸውን ስብጥርና ባህል የሚያውቁበት መሆኑን ተናግረዋል። ሚኒስቴር መስሪያ ቤቱ ወጣቶቹ የአንድ ዓመት የበጎ ፈቃድ አገልግሎት ከመስጠታቸው በፊት የሁለት ወር ስልጠና የሚሰጣቸው መሆኑን በማመልከት፤ በስልጠናው ወቅትም ሆነ በበጎ ፈቃድ አገልግሎቱ ላይ ሚኒስቴር መስሪያ ቤቱ አስፈላጊውን ክትትልና ድጋፍ እንደሚያደርግ ወይዘሮ ሙፈሪሃት ተናግረዋል። ጠቅላይ ሚኒስትር ዶክተር አብይ አህመድ በበኩላቸው፤ በጎ ፈቃድ ማለት አንድ ሰው የራሱን ጊዜና ጉልበት ለሌሎች ማዋል ማለት መሆኑን በማመልከት፤ ሰው የተለየ ፍጥረት በመሆኑ እራሱን ለሌሎች እየሰዋ ዓለም አሁን ለደረሰችበት ደረጃ የደረሰች መሆኑን አብራርተዋል። ኢትዮጵያም ጀግኖች ‹‹እኔ ሞቼ አገር ይቀጥል›› በማለታቸው፤ ህይወታቸውን አሳልፈው አገሪቷን እንዳቆዩዋት፤ እናቶች ህይወታቸውን ለመስዋእትነት አቅርበው ዘር በመተካታቸው፣ ጊዜያቸውንና ገንዘባቸውን ሰውተው ልጅ በማሳደጋቸው ትውልድ መቀጠሉን በማስታወስ፤ ወጣቶች ከእናቶቻቸው የበጎ አገልግሎትን ሊማሩ እንደሚገባ ተናግረዋል።‹‹በበጎነት ኢንቨስት ማድረግ አሥርና ሃያ እጥፍ ያተርፋል›› በማለት በምሳሌ ያብራሩት ጠቅላይ ሚኒስትሩ፤ የወጣቶች የበጎ ፈቃድ አገልግሎት ተግባር ዘላቂ ሃብት መሆኑን እና እሳት የሆነውን ጉልበታቸውን እና አበባ የሆነ ጊዜያቸውን በበጎ ተግባር ላይ ማዋላቸው ከፍተኛ ጥቅም እንደሚኖረው አመልክተዋል። ጉልበትን በአግባቡ እና በብልሃት በመጠቀም ጊዜያቸውን ለአገራቸው ለማበርከት የተነሳሱት ወጣቶች መልካም ተግባራቸውን በሁለት ወር ስልጠና አዳብረው ህብረተሰቡ ውስጥ ገብተው፤ ከአዛውንቶች ተሞክሮዎችን ቀስመው እና ትምህርት አግኝተው በቀጣይም የአገራቸው ተስፋ እንዲሆኑ ጥሪ አስተላልፈዋል።የበጎ ፈቃድ አገልግሎት በዓለም ዙሪያ ሲሰራ እንደነበር በማውሳት በኢትዮጵያም እስከአሁን ማህበራዊ ኃላፊነትን በመወጣት ለአገራቸውና ለወገናቸው የላቀ ፍቅር እንዳላቸው በተለያየ መልኩ በበጎ ተግባር ላይ ሲሰማሩ ለነበሩ ሲስተር ዘቢደር ዘውዴ፣ አርቲስት ቻቺ ታደሰ፣ ወይዘሮ ፊልሰን አብዱላሂ፣ ኡስታዝ ያሲን ኑሩ፣ አገልጋይ ዮናታን አክሊሉ እና ቢንያም በለጠ የበጎ ፈቃድ አምባሳደርነት እውቅና ተሰጥቷቸዋል። በፕሮግራሙ የመጀመሪያ ዙር
10ሺ ወጣቶች ይሳተፋሉ
ተብሎ መታቀዱን ያገኘነው
መረጃ ያመለክታል።
አዲስ ዘመን የካቲት 16/2012ምህረት ሞገስ 